《题钱德载双清堂》
宋代·李处权

谁识堂堂忠懿孙，至今人物典刑存。
颇同陶令辞莲社，但学庞公隐鹿门。
醉枕泉香分石脉，吟窗树老出云根。
喜攜自有东山妓，好事宁无北海樽。
服食方依炼丹井，跻攀莫近洗头盆。
秋风百本篱边菊，夜月三号涧下猿。
未怪频穿康乐屐，可须多羡辟疆园。
题诗我愧词源涸，作记渠能学海翻。
乱后烟霞真得计，静中丘壑要重论。
十年杀气缠伊洛，回首吾庐正断魂。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。